Oscar Pistorius: Hof hoor oor veg of vlugOscar Pistorius op 6 Mei 2014 in die hof Foto: Mike Hutchings/Reuters/Pool (SAPA) Oscar Pistorius se moordsaak is in die Pretoriase hooggeregshof tot Maandag uitgestel om staatsaanklaer Gerrie Nel die geleentheid te bied om met ŉ staatsielkundige te konsulteer. Nel het nog nie sy kruisondervraging van Wayne Derman, ŉ mediese dokter en spesialis in sport en menslike bewegingskunde, afgehandel nie. Nel het Derman daarvan beskuldig dat hy bevooroordeeld is en sy feite aanpas om te pas by dit wat op die aand van 14 Februarie 2013 plaasgevind het toe Pistorius Reeva Steenkamp doodgeskiet het. Derman voer aan die oorspronklike geluid van die venster wat oopskuif het Pistorius bewus gemaak van ŉ moontlike bedreiging in die badkamer, die toiletdeur wat toemaak en toe ŉ derde geluid in die badkamer wat Pistorius laat skrik het, het uiteindelik tot die skietery aanleiding gegee. Derman het vroeër verduidelik Pistorius moes vir meer as een ding geskrik het weens die tydsverloop vandat hy sy vuurwapen gaan haal het totdat hy die skote gevuur het. Die aanvanklike fisiologiese reaksie sou verminder het as daar nie ŉ tweede skok was om dit te stimuleer nie. Hy het Pistorius Woensdag beskryf as ŉ angstige individu wie se hande bewe en wat aan ŉ slaapversteuring ly waarvoor hy medikasie ontvang het. Hy het gesê Pistorius het gereeld oordrewe skokreaksies getoon op die vuurwerke tydens die Olimpiese Spele se opening- en afsluitingseremonies. Hy het glo sy ore toegedruk totdat die geraas verby is. Derman het Donderdag verduidelik dat ŉ mens se liggaam onmiddellik in ŉ veg- of vlughouding ingaan wanneer die persoon skrik. Sodra ŉ individu in só ŉ houding verkeer, verminder die bloedvloei na die deel van die brein wat kognitiewe denke beheer en kan ŉ persoon se denkvermoë ietwat beïnvloed word. Derman het vroeër gesê hy het nie notas geneem toe Pistorius vir hom verduidelik het wat die aand van die skietery gebeur het nie. Hy het Pistorius ŉ tweede keer gesien om van die besonderhede op te klaar. Pistorius word van moord aangekla nadat hy Steenkamp op Valentynsdag verlede jaar doodgeskiet het. Hy het haar deur ŉ geslote toiletdeur geskiet. Hy voer aan hy het haar vir ŉ inbreker aangesien. Die staat voer aan hy het haar tydens ŉ argument geskiet. Hy staar ook aanklagte wat verband hou met die oortreding van die Vuurwapenwet in die gesig. Hy het onskuldig gepleit op alle aanklagte. –SAPA Klik hier om die hooftrekke van die hofverrigtinge gratis op Maroela Media te volg.